Bakterikromosoomi replikatsiooni initsiatsioon toimub kindlast kohast, mida nimetatakse oriC-ks. Sellele piirkonnale seondub initsiaatorvalk DnaA, põhjustades DNA lokaalset lahtikeerdumist. Seejärel tuuakse kohale DnaB helikaas, mis on komplekseerunud DnaC-ga ja praimeri sünteesiks praimaas DnaG. Replikatsiooni initsiatsioonist oriC-lt tuleb detailsemalt juttu rakutsükli regulatsiooni juures. Teatud juhtudel võib DNA replikatsioon alata ka DnaA-st sõltumatult ning teistest kromosoomipiirkondadest. Sel juhul on tegemist stabiilse DNA replikatsiooniga SDR. Nimetus tuleneb sellest, et SDR ei vaja de novo valgusünteesi.